**Ministru kabineta noteikumu projekta**

**„****Higiēnas prasības skaistumkopšanas pakalpojumu sniegšanai” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir mazināt infekciju slimību t.sk. vīrushepatītu B un C saslimšanas risku un nodrošināt drošākus skaistumkopšanas pakalpojumus patērētājiem, ierobežot nekvalitatīvu instrumentu apstrādes ierīču izmantošanu.  Tiek apvienots un papildināts Ministru kabineta 2001.gada 16.janvāra noteikumu Nr.22 „Noteikumi par higiēnas prasībām kosmētiskajiem kabinetiem” un 2009.gada 27.janvāra noteikumu Nr.71 „Noteikumi par higiēnas prasībām frizētavām” normatīvais regulējums.  Ministru kabineta noteikumi stājas spēkā 2018. gada 10. oktobrī, bet noteikumu 33.,35.,40.,42. punkts un 34. punktā noteiktā prasība attiecībā uz darba piederumu apstrādi saskaņā ar 33. punktā minēto tīrīšanas, dezinfekcijas un sterilizācijas plānu stājas spēkā 2019. gada 1. oktobrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Higiēnas prasības skaistumkopšanas pakalpojumu sniegšanai” (turpmāk – Projekts) izstrādāts pamatojoties uz Epidemioloģiskās drošības likuma (turpmāk – Likums) 38.1 panta pirmo un trešo daļu.  2018. gada 19. aprīlī Saeimā 3. lasījumā tika pieņemts likumprojekts “Grozījumi Epidemioloģiskās drošības likumā” (1080/Lp12), kura 13. punkts paredz papildināt Likuma 38.1 pantu ar trešo daļu, paredzot iespēju Ministru kabinetam noteikt prasības paaugstināta riska subjektu nodarbināto personu kompetencei higiēnas jomā, kārtību, kādā paaugstināta riska subjektu nodarbinātās personas apmācāmas higiēnas jomā un prasības apmācību programmai higiēnas jomā un apliecības izsniedzējam, kā arī apliecības paraugu un tās izsniegšanas kārtību, kas attiecināms uz Projekta VI. nodaļā ‘Prasības pakalpojuma sniedzēja kvalifikācijai’ iekļauto. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 38.1 panta pirmā daļa paredz, ka Ministru kabinets nosaka higiēnas prasības paaugstināta riska subjektiem.  Saskaņā ar Likuma 1. panta 37. daļā noteikto, higiēna ir nosacījumu un praktisku pasākumu kopums, kas nepieciešams, lai samazinātu vai likvidētu vides faktoru (fizikālo, ķīmisko, bioloģisko) iespējami kaitīgo iedarbību, garantējot drošu un cilvēka veselībai nekaitīgu vidi un pakalpojumu sniegšanu. Savukārt Likuma 1. panta 32. daļā ir definēts, ka paaugstināta riska subjekts ir tiesību subjekts, kura darbības veids ir pakalpojumu sniegšana patērētājiem un kura darbība ir saistīta ar veselību ietekmējošo faktoru kaitīgo iedarbību un kurš ir pakļauts epidemioloģisko drošību regulējošo normatīvo aktu prasībām.  Pamatojoties uz iepriekš minētā likuma deleģējumu ir izdoti Ministru kabineta 2001. gada 16. janvāra noteikumi Nr. 22 „Noteikumi par higiēnas prasībām kosmētiskajiem kabinetiem” (turpmāk – noteikumi Nr. 22) un Ministru kabineta 2009. gada 27. janvāra noteikumi Nr. 71 „Noteikumi par higiēnas prasībām frizētavām” (turpmāk – noteikumi Nr. 71).  Daudzu skaistumkopšanas procedūru, tai skaitā – manikīra un pedikīra, mikrodermabrāzijas, kosmētisko injekciju procedūru laikā var tikt traumēta āda, kas ir augsts riska faktors, lai lietojot nesterilus (arī nepietiekami vai nepareizi apstrādātus) instrumentus, notiktu inficēšanās ar cilvēka imūndeficīta vīrusu (turpmāk – HIV) vai vīrushepatītu B vai C (turpmāk HBV un HCV). Inficēšanās risks pēc parenterālās ekspozīcijas ar HIV saturošām asinīm ir aptuveni 0,3 %, HBV gadījumā tas ir 100 reizes augstāks (30 %), bet HCV gadījumā no 3 – 10%. Piemēram ar HCV inficēto personu skaits Latvijā ir aptuveni ap 40 000 un pēdējo piecu gadu statistikas dati liecina, ka Latvijā vidēji gadā tiek no jauna atklāti kopumā ap 330 saslimšanas gadījumu ar akūtu un hronisku HBV infekciju un vairāk nekā 1500 ar akūtu un hronisku HCV infekciju.  Ņemot vērā, ka saslimšana ar iepriekš minētajām infekcijām rada ne tikai nopietnas veselības problēmas, bet arī augstas ārstēšanas izmaksas, liela nozīme ir profilakses pasākumiem, it īpaši pievēršot uzmanību prasībām darba piederumiem un to apstrādei pirms skaistumkopšanas pakalpojuma sniegšanas, balstoties uz riska izvērtējumu patērētājam.  Arī 2013. gada 15. oktobrī Saeimas Sociālo un darba lietu komisijas Sabiedrības veselības apakškomisijas sēdē par vīrus hepatīta C izplatības tendencēm Latvijā deputāti aicināja Veselības ministriju rast iespēju samazināt šīs bīstamās infekcijas slimības izplatību, pilnveidojot likumdošanu tieši attiecībā uz skaistumkopšanas pakalpojumiem, saistībā ar to, ka pieaug saslimstība ar vīrushepatītu C.  Saskaņā ar Ministru kabineta 2015. gada 8. decembra noteikumiem Nr. 693 *“Kārtība, kādā skaistumkopšanas un tetovēšanas pakalpojumu sniedzēji paziņo par saimnieciskās darbības uzsākšanu”*, kas nosaka, ka skaistumkopšanas un tetovēšanas pakalpojumu sniedzēji, informē Veselības inspekciju (turpmāk – Inspekcija) par darbības uzsākšanu, uz 2017. gada jūniju paziņojumus Inspekcijai ir sniegušas 795 fiziskās personas, kas sniedz manikīra pakalpojumus no kuriem 484 sniedz gan manikīra, gan pedikīra pakalpojumus; 1440 fiziskās personas, kas sniedz frizieru pakalpojumus un 509, kas sniedz kosmetoloģijas, skaistumkopšanas (t.sk. masāžas) pakalpojumus. Savukārt no 56 fiziskās personas, kas sniedz SPA pakalpojumus, 44 sniedz arī kosmetoloģijas, skaistumkopšanas (t.sk. masāžas) pakalpojumus.  Attiecībā uz juridiskajām personām Latvijā uz 2017. gada jūniju ir 570 juridiskās personas, kas sniedz manikīra pakalpojumus no kurām 403 sniedz gan manikīra, gan pedikīra pakalpojumus; 570 juridiskās personas, kas sniedz frizieru pakalpojumus un 398, kas sniedz kosmetoloģijas, skaistumkopšanas (t.sk. masāžas) pakalpojumus. Savukārt no 79 juridiskajām personām, kas sniedz SPA pakalpojumus, 65 sniedz arī kosmetoloģijas, skaistumkopšanas (t.sk. masāžas) pakalpojumus.  Pēc Inspekcijas kontroļu rezultātiem laika posmā no 2014.-2016. gadam vidēji 50 % plānveidā kontrolētajos skaistumkopšanas objektos tika konstatētas dažāda veida neatbilstības normatīvo aktu prasībām, savukārt vidēji 24 % skaistumkopšanas objektu tika konstatēti pārkāpumi tieši saistībā ar dezinfekcijas un sterilizācijas prasību ievērošanu skat. 1. un 2. tabulā:  1. tabula   |  |  |  |  | | --- | --- | --- | --- | |  | **2014** | **2015** | **2016** | | **Plāna kontroļu skaits objektos, kuros tiek sniegti skaistumkopšanas pakalpojumi** *(frizieris, manikīrs, pedikīrs, kosmētiskā kabineta pakalpojumi)* | **612** | **630** | **705** | | Objektu skaits, kuros tika konstatētas dažāda veida neatbilstības normatīvo aktu prasībām | 345 (56%) | 301 (48%) | 317 (45%) | | **Objektu skaits, kuros konstatēti pārkāpumi saistībā ar dezinfekcijas un sterilizācijas prasību ievērošanu** | **141** (23%) | **150** (24%) | **167** (24%) | | Pārkāpumu skaits objektos par dezinfekcijas un sterilizācijas prasību ievērošanu | 179 | 193 | 211 |   2.tabula   |  |  |  |  |  |  |  | | --- | --- | --- | --- | --- | --- | --- | | **Pārkāpumi saistībā ar dezinfekcijas un sterilizācijas prasību ievērošanu** | **2014** | | **2015** | | **2016** | | | Pārkā-pumu skaits | % | Pārkā-pumu skaits | % | Pārkā-pumu skaits | % | | Nav sterilizators vai sterilizators nedarbojas | 17 | 3% | 20 | 3% | 15 | 2% | | Sterilizāciju neveic saskaņā ar lietošanas instrukciju vai instrukcijas nav (neuzrāda) | 53 | 9% | 56 | 9% | 73 | 10% | | Neveic dezinfekciju saskaņā ar lietošanas instrukciju vai instrukcijas nav (neuzrāda) | 64 | 10% | 62 | 10% | 63 | 9% | | Nav iezīmēts trauks dezinfekcijas veikšanai | 33 | 5% | 37 | 6% | 34 | 5% | | Dezinfekcijas šķīdums traukā pilnībā nepārklāj instrumentus | 5 | 1% | 7 | 1% | 12 | 2% | | Neveic dezinfekciju vai nav dezinfekcijas līdzeklis | 7 | 1% | 11 | 2% | 14 | 2% |   Ņemot vērā iepriekš minēto, sadarbībā ar līdzatbildīgajām institūcijām, konsultējoties ar jomas ekspertiem, ņemot vērā starptautisko pieredzi, kā arī Eiropas skaistumkopšanas pakalpojumu Standartu EN 16708: 2016 „Beauty salons services”, ko izstrādā Eiropas Tehniskā Komiteja (CEN/TC 409)(turpmāk – standarts EN 16708: 2016), ir jāpārskata normatīvo aktu prasības skaistumkopšanas un frizieru pakalpojumiem, ņemot vērā jaunākās instrumentu apstrādes metodes un tendences pakalpojumu drošībai. Šo problēmu risināšanai ir izstrādāts jauns noteikumu Projekts, kas ir izstrādāts balstoties uz noteikumu Nr. 22 un Nr. 71 pamata, atmetot novecojušas un neaktuālas prasības, kā arī nosakot jaunas prasības, atbilstoši jaunākām tehnoloģijām un praksei skaistumkopšanas jomā.  Projekta mērķis ir mazināt infekciju slimību risku un nodrošināt drošākus skaistumkopšanas pakalpojumus patērētājiem, ierobežot nekvalitatīvu instrumentu apstrādes ierīču izmantošanu t.sk. nosakot:  - higiēnas prasības mobilajiem skaistumkopšanas pakalpojumu sniedzējiem (kas līdz šim nebija noteiktas);  - aizliegumu izmantot ultravioleto starojumu emitējošas iekārtas instrumentu sterilizācijas procesa nodrošināšanai (jo tās nenodrošina sterilizācijas procesu);  - zema, vidēja un augsta inficēšanās riska instrumentu iedalījumu un augsta riska/invazīvu pakalpojumu definīciju un detalizētākas prasības instrumentu apstrādei pirms pakalpojuma sniegšanas.   1. Projekta I. nodaļā ‘Vispārīgie jautājumi’ iekļauta prasība pakalpojumu sniedzējam informēt patērētāju par iespējamiem riskiem veselībai, lai samazinātu riskus, kas saistīti ar augsta riska pakalpojumiem. Tāpat iekļauta prasība pirms augsta riska pakalpojuma sniegšanas personām līdz 18 gadu vecumam pakalpojumu sniedzējam pārliecināties par patērētāja vecumu, uzrādot personu apliecinošu dokumentu, kā arī pārliecināties par vecāku vai likumiskā pārstāvja piekrišanu pakalpojuma saņemšanai. Tas nozīmē, ka pirms augsta riska pakalpojumu sniegšanas, personai līdz 18 gadu vecumam, pakalpojuma sniedzējs ir veicis pārrunas ar vismaz vienu no bērna vecākiem vai citu bērna likumisko pārstāvi. Projektā netika noteikta prasība, ka nepilngadīgai personai pirms pakalpojuma saņemšanas jāuzrāda vecāku rakstiska atļauju, jo tad tiks dota formāla iespēja apiet šo prasību un netiks nodrošināts, ka bērni bez vecāku ziņas nesaņem augsta riska pakalpojumus, jo vecāku atļauju būs iespēja viltot un pakalpojuma sniedzējam nebūs iespēja pārliecināties par tās autentiskumu. Projektā atstāta prasība par tiesībām atteikt pakalpojumu, ja patērētājam ir redzamas ādas vai gļotādu slimības pazīmes un nav ārsta izziņas, kas apliecina, ka slimība nav lipīga.   Projektā iekļauta prasība, ka pakalpojuma sniedzējs vai tā nodarbinātā persona, sniedzot skaistumkopšanas pakalpojumus, ievēro personīgo higiēnu un higiēnas prasības droša pakalpojuma sniegšanai. Personīgās higiēnas ievērošana paredz, ka pakalpojumu sniedzot izmanto tīru darba apģērbu un apavus, tīrus nesterilus vienreizlietojamos cimdus, nodrošina roku apstrādi pirms pakalpojuma sniegšanas, pirms darba piederumu sagatavošanas, pēc saskares ar asinīm vai citiem bioloģiskiem šķīdumiem, pēc pakalpojumu sniegšanas u.c. gadījumos, kas tiks noteikti šīs sadaļas 9. punktā minētajās vadlīnijās.  Tāpat pakalpojumu sniedzējam sniedzot skaistumkopšanas pakalpojumus jāievēro aseptikas principi (kontaminācijas novēršanas un kontroles principi, ko pielieto, lai ierobežotu patogēno mikroorganismu klātbūtni pakalpojuma sniegšanas laikā), kā arī pirms augsta riska pakalpojuma sniegšanas jānotīra patērētaja āda un tā jādezinficē ar ādas dezinfekcijas līdzekli. Kā arī, ja sniedzot pakalpojumu, tiek traumēta āda, ir jālieto vienreizējās lietošanas sterili materiāli un pārsēji, kā arī antiseptiski un asiņošanu apturoši līdzekļi. Attiecībā uz pakalpojuma sniedzēja drošību noteikta prasība lietot individuālos aizsardzības līdzekļus, ja pastāv šķidrumu pilienu vai putekļu aerogēnas izplatīšanās risks.  Atbildība par higiēnas prasību nodrošināšanu un cilvēka veselībai drošu pakalpojumu sniegšanu ir noteikta fiziskām vai juridiskām personām, kuras sniedz skaistumkopšanas pakalpojumus gan konkrētās pakalpojumu sniegšanas vietās, gan patērētāja dzīvesvietā. Savukārt higiēnas prasību nodrošināšanas kontroli veiks Veselības inspekcija.  Lai nodrošinātu vienotu izpratni par noteikumu normu piemērošanu, Projektā ir iekļauti vairāki terminu skaidrojumi - skaistumkopšanas pakalpojums, augsta riska skaistumkopšanas pakalpojums, mobilais skaistumkopšanas pakalpojums, pakalpojuma sniedzējs, bet Projekta 1. pielikumā terminu augsta, vidēja un zema līmeņa dezinfekcija un sterilizācija skaidrojumi.   1. Projekta II. nodaļā noteiktas prasības pakalpojumu sniegšanas telpām, aprīkojumam un darba piederumiem, ko nodrošina pakalpojumu sniedzējs atbilstoši higiēnas prasībām, un pakalpojuma kategorijai (piemēram, augsta riska pakalpojumiem, kurus sniedz pakalpojumu sniegšanai paredzētā un speciāli šim mērķim iekārtotā telpā vai pakalpojumu sniegšanai paredzētā un speciāli šim mērķim iekārtotā nodalītā vietā).   Salīdzinot ar spēkā esošo regulējumu ir veiktas izmaiņas šādām prasībām:   * pakalpojumu sniedzēja telpām nav jābūt izvietotām publiskās vai dzīvojamās ēkās; * tiek noteiktas prasības, ka pakalpojumu sniegšanas telpās jānodrošina centralizēta vai autonoma aukstā un karstā ūdens padeve un kanalizācijas sistēma; * svītrota prasība, ka uz telpu mikroklimatu, vēdināšanu, apgaismojumu turpmāk jāatiecina darba aizsardzības normatīvo aktu prasības par darba vietām, jo tas jau ir iekļauts darba aizsardzības normatīvajos aktos; * svītrots punkts, ka Inspekcija veic higiēnas prasību nodrošināšanas kontroli, jo tas noteikts Inspekcijas nolikumā un Likumā.   Projektā no jauna noteiktās būtiskākās prasības ir:   * pakalpojumu sadalījums augsta un zema riska pakalpojumos, tādējādi arī diferencējot instrumentu apstrādi atkarībā no inficēšanās riskiem; * lai samazinātu infekciju slimību izplatīšanos ir iekļauta prasība augsta riska pakalpojumus sniegt atsevišķā speciāli šim mērķim paredzētā un iekārtotā telpā vai nodalītā vietā. Tas attiecināms arī uz publiskajiem pasākumiem t.i. skaistumkopšanas izstādēm, kurās ir prakse sniegt invazīvus – augsta riska pakalpojumus (injekciju, mezodiegu u.c. procedūras), bet nav iespējams ievērot prasības instrumentu apstrādei, nav piemērotu izlietņu, sanitāro telpu, tikai koplietojamās telpas, kā arī procedūras sniegšanas vietas nav pietiekami norobežotas, lai nodrošinātu aseptikas principu ievērošanu (piesārņojuma novēršana un kontrole, lai ierobežotu patogēno mikroorganismu klātbūtni); * lai samazinātu kontaminācijas un inficēšanās risku ir noteiktas prasības mobilo pakalpojumu sniedzējiem.   Lai nodrošinātu higiēnas prasību ievērošanu, saglabāta prasība nodrošināt ne mazāk kā divus atbilstoši dezinfekcijas un/vai sterilizācijas prasībām sagatavotus darba piederumu komplektus pakalpojumu sniegšanas darba vietā. Lai samazinātu inficēšanās riskus Projekta 16. punktā noteikts, ka darba piederumus un materiālus izmanto atbilstoši ražotāja instrukcijai, kas nozīmē arī, ka vienreizlietojamos darba piederumus un materiālus nedrīkst izmantot atkārtoti.  Attiecībā uz prasībām roku žāvēšanas iekārtām telpā vai vietā kur tiek sniegts pakalpojums nav pieļaujams tās izmantot, jo pastāv infekciju aerogēnās pārneses risks, īpaši augsta riska pakalpojuma sniegšanas telpā vai vietā. Savukārt tualetēs, ja pakalpojumu sniedzējs vēlas tas var papildus vienreizlietojamiem roku susināšanas līdzekļiem nodrošināt arī roku žāvēšanas iekārtas.   1. Projekta III. nodaļā ir noteiktas prasības pakalpojumu sniegšanai izmantojamo virsmu kopšanai, bīstamo atkritumu apsaimniekošanai un veļas apritei. 2. Projekta IV. nodaļā ir noteiktas prasības mobilo pakalpojumu sniegšanai. Esošie normatīvie akti nosaka prasības skaistumkopšanas pakalpojumiem, kas tiek sniegti konkrētās telpās, tomēr virkne pakalpojumu (manikīrs, pedikīrs, friziera pakalpojumi) tiek sniegti pie patērētāja dzīvesvietā, tādēļ ir nepieciešams noteikt atbilstošas higiēnas prasības mobilajiem skaistumkopšanas pakalpojumu sniedzējiem.   Uz mobilo pakalpojumu sniedzēju attiecas turpmāk 7.punktā aprakstītā aprīkojuma, kā arī instrumentu tīrīšanas, dezinfekcijas un sterilizācijas plāna (turpmāk – Plāns) izstrāde un daudzreizējās lietošanas darba piederumu apstrāde atbilstoši Projekta 1. pielikumā noteiktajai inficēšanās riska pakāpei, kā arī jānodrošina uzskaite par daudzreizējās lietošanas darba piederumu dezinfekciju un sterilizāciju, norādot datumu, cikla veidu un laiku, kad veikta instrumentu dezinfekcija un sterilizācija.   1. Lai veicinātu izpratni par pareizu telpu un aprīkojuma uzturēšanu, Projekta V. nodaļā ir detalizēti noteiktas prasības pakalpojumu sniegšanas telpu un to aprīkojuma uzturēšanai, nosakot, ka pakalpojumu sniedzējam jāizstrādā aprīkojuma, kā arī instrumentu tīrīšanas, dezinfekcijas un sterilizācijas plāns (turpmāk – Plāns), jo saskaņā ar Inspekcijas datiem par veiktajām kontrolēm 2014., 2015. un 2016. gadā, skaistumkopšanas pakalpojumu sniedzējiem konstatēts liels pārkāpumu skaits sterilizācijas un dezinfekcijas prasību nodrošināšanā. Plāna izstrāde garantēs to, ka pakalpojumu sniedzēju instrumentu apstrādi veiks ar lielāku izpratni.   Plānā nepieciešams noteikt instrumentu, kas ir vienreiz lietojami sarakstu un instrumentu, kas ir daudzreiz lietojami sarakstu. Plānā iekļaujama informācija par tīrīšanas biežumu, mazgāšanas, dezinfekcijas un sterilizācijas pasākumiem, kā arī informācija par darbu izpildītājiem. Lai nodrošinātu regulāru darba piederumu apstrādi, atbilstoši epidemioloģijas un labas prakses prasībām, pakalpojumu sniedzēji Plānu izstrādā, ņemot vērā konkrētā pakalpojumu sniedzēja sniegtos pakalpojumus un Projekta 2. pielikumā noteikto Plāna ietvaru.  Projekta V. nodaļā ir precizētas un papildinātas prasības  daudzreizējās lietošanas darba piederumu un materiālu uzturēšanai, dezinfekcijai un sterilizācijai, ieviešot Projekta 1. pielikumu, kurā noteiktas trīs darba piederumu inficēšanās riska pakāpes - zema, vidēja un augsta riska pakāpes.   * 1. Zems inficēšanās risks noteikts darba   piederumiem, kuri nesaskaras ar ādu vai saskaras ar netraumētu ādu, kā arī virsmām. Zema riska priekšmetiem paredzamā apstrāde ir tīrīšana un dezinfekcija ar zema līmeņa dezinfekcijas līdzekli. Gadījumos, kad paredzēts kontakts tikai ar veselu ādu, bet ir iespēja nejaušam kontaktam ar bojātu ādu paredzēta tīrīšana un dezinfekcija ar vidēja līmeņa dezinfekcijas līdzekli.  Savukārt vidējs inficēšanās risks noteikts darba piederumiem, kuri saskaras ar bojātu ādu, gļotādu un asinīm, bet necaurdur to. Vidēja riska instrumentiem un darba piederumiem paredzamā apstrāde ir tīrīšana un dezinfekcija ar augsta līmeņa dezinfekcijas līdzekli. Ja pakalpojumu sniedzējs, izvērtējot darba piederumu apstrādes procesu konstatē, ka vidēja inficēšanās riska piederumiem būtu nepieciešama arī sterilizācija, to var veikt (1.pielikuma 7.piezīme), bet tā nav obligāta prasība.  Augsts inficēšanās risks noteikts instrumentiem un darba piederumiem, kuri caurdur ādu vai iekļūst audos. Augsta riska instrumentu paredzamā apstrāde ir tīrīšana, dezinfekcija ar vidēja vai augsta līmeņa dezinfekcijas līdzekļiem un sterilizācija.  Dezinfekcija ar šķidrajiem dezinfekcijas līdzekļiem  atbilstoši instrukcijai pieļauj divu veidu pielietojumu -iemērkšanu šķidrumā vai apsmidzināšanu. Lai panāktu efektīvu dezinfekciju, jānodrošina, lai dezinfekcijas šķīdums pilnībā pārklātu instrumentu, kā arī, lai tiktu nodrošināts atbilstošs dezinfekcijas līdzekļa iedarbības (ekspozīcijas) laiks. Ņemot vērā minēto, Projektā ir pieļauta instrumentu apsmidzināšana ar dezinfekcijas līdzekli, ja tiek ievēroti šādi nosacījumi – instruments tiek ievietots atbilstošā marķētā traukā, tiek nodrošināta visa instrumenta virsmas pārklāšana un ievērots ekspozīcijas laiks.   * 1. Skaistumkopšanas pakalpojumu sniedzēji   Latvijā instrumentu sterilizēšanai plaši izmanto ultravioleto starojumu emitējošas iekārtas. Saskaņā ar Inspekcijas rīcībā esošajiem datiem par izmantotajām instrumentu un darba piederumu sterilizācijas iekārtām, aptuveni 80 % skaistumkopšanas pakalpojumu sniedzēju izmanto tieši ultravioletā starojuma iekārtas instrumentu un darba piederumu sterilizācijai, 18 % izmanto kvarca lodīšu iekārtas, bet tikai 2 % karstā gaisa sterilizatorus vai autoklāvus.  Ultravioleto starojumu emitējošas iekārtas darbības kvalitāte attiecībā uz sterilizācijas procesa efektīvu nodrošināšanu nav jāgarantē, piemēram, Latvijas interneta veikalos, kas piedāvā aprīkojumu skaistumkopšanas saloniem ir plašs ultravioletā starojuma iekārtu piedāvājums. Dažādās tīmekļa vietnēs vienai iekārtai tiek norādīti gan dažādi nosaukumi, gan funkcijas, gan atšķirīgi produkta apraksti, ar dažādiem ieteicamajiem ekspozīcijas laikiem, t.sk. bieži nenorādot vai tas ir dezinfekcijas vai sterilizācijas laiks.  Lai gan zinātniskajā literatūrā atrodamas publikācijas par dažādu ultravioletā starojuma iekārtu efektivitāti iznīcināt mikroorganismus sterilitātes nodrošināšanai, piemēram, pētījumā[[1]](#footnote-1) par ultravioletā starojuma iekārtas (ar vienu UV-C 15 vatu G15/T8 lampu - līdzīgi kā vienkāršajās iekārtās) efektivitāti samazināt mikroorganismu skaitu uz dažādiem podoloģijas instrumentiem, tika konstatēts, ka visneefektīvāk ultravioletā starojuma iekārta iedarbojās uz standziņām, jo to virsma no ultravioletā starojuma aizsargāja 30 – 40 % no dermatofītu sporām.  Vairāku valstu vadlīnijās[[2]](#footnote-2),[[3]](#footnote-3) skaistumkopšanas nozarei par higiēnas prasībām ir noteikts, ka ultravioletā starojuma iekārtas nesterilizē instrumentus, jo ultravioletais starojums nevar piekļūt instrumentu virsmai visās vietās dēļ virsmas nelīdzenuma, jo tas ir starojums, nevis tvaiks zem spiediena vai augsta temperatūra. Ultravioletā starojuma efektivitāti ietekmē organisko vielu klātbūtne uz virsmas, viļņa garums un intensitāte.  Piemēram, Kanādas skaistumkopšanas higiēnas jomas vadlīnijās ir noteikts, ka ne tikai ultravioletā starojuma iekārtas, bet arī kvarca pērlīšu ‘sterilizatori’, mikroviļņu krāsnis un iemērkšana vārošā ūdenī mājas apstākļos nav sterilizācijas metodes instrumentiem. Kvarca pērlīšu/lodīšu ‘sterilizatori’ nav atļauti Kanādā[[4]](#footnote-4), jo to efektivitāte nav pietiekama dēļ gaisa kabatu klātbūtnes un fakta, ka temperatūra starp lodītēm nav vienmērīga.  Austrijas skaistumkopšanas normatīvajā aktā[[5]](#footnote-5) ir aizliegti kvarca pērlīšu/lodīšu ‘sterilizatori’ skaistumkopšanas instrumentu sterilizācijai, nosakot, ka sterilizācijas metodes ir tikai karstā gaisa un ūdens tvaika spiediena sterilizācija.  Savukārt Lietuvas normatīvajā aktā[[6]](#footnote-6) par skaistumkopšanu ultravioletā starojuma iekārtas pieļauj izmantot tikai instrumentu dezinfekcijai, kas ir neizturīgi pret ķīmisko dezinfekciju un augstu temperatūru.  Vācijas Zobārstniecības higiēnas darba grupas 2016. gada vadlīnijās[[7]](#footnote-7) un Vācijas slimnīcu higiēnas biedrības jau 1998. gada publikācijā[[8]](#footnote-8) par higiēnas rekomendācijām pedikīra veikšanā ir noteikts, ka ne ultravioletā starojuma, ne kvarca pērlīšu/lodīšu ‘sterilizatori’ nenodrošina sterilizācijas procedūru. Vācijas normatīvajā aktā par infekciju slimību ierobežošanu (Das Infektionsschutzgesetz (IfSG)) ir noteiktas prasības skaistumkopšanas pakalpojumu sniedzējiem un vairākas pašvaldības ir izstrādājušas pašvaldības līmeņa vadlīnijas[[9]](#footnote-9),[[10]](#footnote-10) šī normatīva piemērošanā skaistumkopšanas pakalpojumu sniedzējiem, kā arī higiēnas paraugplānus[[11]](#footnote-11), kuros arī ir noteikts, ka ne ultravioletā starojuma, ne kvarca pērlīšu/lodīšu ‘sterilizatori’ nenodrošina sterilizācijas procedūru. Tāpat atsevišķās valstīs ir vadlīnijas, kurās skaistumkopšanas pakalpojumu sniedzējiem ir noteikts konsultēties ar reģionālo sabiedrības veselības iestādi pirms sterilizatora iegādes, lai noskaidrotu tā kvalitāti un sterilizācijas procesa veiktspēju.  „Latvijas Podologu biedrības” 2011. gada apstiprinātajās prasībās podologa kabinetam/praksei kā vienīgās instrumentu sterilizācijas metodes ir atzītas autoklāvs vai karstā gaisa sterilizators.  Ņemot vērā iepriekš minēto, lai samazinātu infekcijas slimību izplatību risku, Latvijā ir nepieciešams pārtraukt izmantot ultravioletā starojuma un kvarca lodīšu iekārtas skaistumkopšanas instrumentu sterilizācijai, un panāktu drošu skaistumkopšanas pakalpojumu sniegšanu. Tādēļ Projektā noteikts, ka ultravioletā starojuma iekārtas izmanto tikai sasniegtā higiēnas līmeņa saglabāšanai, jo tās nenodrošina ne pietiekamu dezinfekciju, ne sterilitāti. Lai precizētu sterilizācijas metodes, Projektā noteikts, ka pakalpojumu sniedzējs instrumentu un darba piederumu sterilizāciju nodrošina, izmantojot tikai ūdens tvaika vai karstā gaisa sterilizāciju.   1. Projekta VI. nodaļā ir precizētas un papildinātas   prasības pakalpojumu sniedzēja kvalifikācijai. Tā kā Projekta mērķis ir samazināt infekcijas slimību risku skaistumkopšanas pakalpojumu sniegšanas laikā, ir jānosaka minimālās prasības pakalpojuma sniedzēja zināšanām higiēnas un epidemioloģiskās drošības jomā un vienots apmācību programmas saturs, līdzīgi kā tas ir tetovēšanas un pīrsinga, un kosmētiskā iedeguma pakalpojumu sniedzējiem. Tādēļ Projekta VI. nodaļā noteiktas prasības skaistumkopšanas darbinieku minimālajām zināšanām higiēnas jomā un prasības personām, kuras ir tiesīgas pasniegt apmācību programmu.   * 1. Projekta 3. pielikumā noteiktā – Apmācību   programma par higiēnas prasībām nav paredzēta kā  profesionālās pilnveides un profesionālās ievirzes izglītības programma, bet gan kā obligāta minimālo higiēnas prasību apguves programma pakalpojuma sniedzējiem, kuri nav sertificētas ārstniecības personas vai nav ieguvuši akreditētas profesionālās izglītības kosmetoloģijā dokumentu, kas apliecinātu, ka ir apgūtas zināšanas par higiēnas prasībām. Saskaņā ar Likumu paaugstināta riska subjektu pienākums ir nodrošināt drošu pakalpojumu sniegšanu.   * 1. Lai nodrošinātu higiēnas apmācību programmu   kvalitāti, noteiktas izglītības prasības personām, kas ir tiesīgas pasniegt apmācību programmu. Mācību programmu var pasniegt personas, kas ieguvušas pirmā līmeņa profesionālo augstāko izglītību skaistumkopšanas jomā vai 1. līmeņa profesionālo augstāko izglītību, vai profesionālo bakalaura grādu māszinībās vai ārstniecībā, vai 2. līmeņa profesionālo augstāko izglītību medicīnā un pēdējo piecu gadu laikā ir bijusi vismaz divu gadu darba pieredze skaistumkopšanas pakalpojumu sniegšanas jomā.  Izglītības likuma 46. panta piektajā daļā ir noteikts, ka izglītības iestādes, kuru uzdevumos ietilpst pieaugušo izglītības programmu īstenošana, ir tiesīgas īstenot pieaugušo neformālās izglītības programmas bez licences saņemšanas, bet citas juridiskās un fiziskās personas, kuras nav reģistrētas Izglītības iestāžu reģistrā, pēc licences saņemšanas pašvaldībā. Tas nozīmē, ka apmācīttiesīga institūcija, kura var īstenot apmācību programmu pieaugušajiem var būt vai nu izglītības iestāde, kas reģistrēta izglītības iestāžu reģistrā, kurš satur informāciju arī par licencētām vai akreditētām izglītības programmām, vai arī juridiska vai fiziska persona, kura nav reģistrēta kā izglītības iestāde, bet kurai ir konkrētās pašvaldības, kurā teritorijā notiks apmācības, licence veikt šo apmācību programmu. Kā arī apmācīttiesīgajai institūcijai ir tiesības pēc apmācību programmas beigām izsniegt apstiprinātu apliecību par apmācību programmas apgūšanu.  Lai samazinātu administratīvo slogu, pakalpojumu sniedzēju darbiniekus atļauts apmācīt arī personām, kas jau strādā pakalpojumu sniegšanas vietā, ja tās atbilst Projektā noteiktajiem apmācīttiesīgo personu izglītības kritērijiem.   * 1. Projektā noteikts, ka apliecība, kas izsniegta   personai par mācība kursa apgūšanu, ir derīga piecus gadus no tās izsniegšanas dienas, jo skaistumkopšanas pakalpojumu sniedzēju darbs ir tieši saistīts ar risku citu cilvēku veselībai, un higiēnas pasākumu ievērošanai ir vajadzīga zināšanu atkārtošana, atbilstoši jaunākajiem zinātniskajiem atzinumiem un Pasaules Veselības organizācijas (PVO) rekomendācijām. Tādēļ pakalpojuma sniedzējam reizi piecos gados ir atkārtoti jāapgūst apmācību programma. Apliecības paraugs noteikts Projekta 4. pielikumā.   * 1. Tāpat, lai varētu iegūt informāciju vai persona   patiešām ir saņēmusi apmācību konkrētā institūcijā un apliecības derīguma termiņa beigām, Projektā noteikta prasība informācijas uzglabāšanai par veiktajām apmācībām un apmācītajām personām - seši gadi. Tā kā apliecības derīguma termiņš ir pieci gadi, lai pārliecinātos, par iepriekš iegūtās apliecības autentiskumu, informācija par izsniegto apliecību jāglabā vairāk, nekā piecus gadus. Tā kā jaunas apliecības nokārtošana var tikt nokavēta, jāparedz iespēja pārliecināties par tās autentiskumu vismaz vienu gada laikā pēc termiņa izbeigšanās.   1. Lai nodrošinātu skaistumkopšanas pakalpojumu   sniedzējiem nepieciešamās vadlīnijas par dezinfekcijas un sterilizācijas veikšanu t.sk. sniegtu skaidrojumu par zema, vidēja un augsta riska dezinfekcijas līdzekļiem, kā arī par sterilu darba piederumu derīguma termiņa noteikšanu, SPKC un Inspekcija sadarbībā ar Latvijas dezinfekcijas un sterilizācijas asociāciju, Latvijas manikīra un pedikīra asociāciju, Latvijas Kosmētiķu un kosmetologu asociāciju līdz 2018. gada 30. septembrim izstrādās vadlīnijas skaistumkopšanas pakalpojumu sniedzējiem un publicēs tās savās mājas lapās, kā arī nepieciešamības gadījumā nodrošinās skaistumkopšanas pakalpojumu sniedzēju konsultēšanu par šiem jautājumiem.   1. Ņemot vērā, ka ar šo Projektu tiks aizstāti noteikumi   Nr. 22 un Nr. 71, Projektā iekļauts punkts par noteikumu Nr. 22 un Nr. 71 atzīšanu par spēku zaudējušiem.   1. Tā kā Projekts paredz papildus prasības attiecībā uz   sterilizācijas metodēm, uzskaites veikšanu par dezinfekciju un sterilizāciju, tīrīšanas, dezinfekcijas un sterilizācijas plāna izstrādi un skaistumkopšanas pakalpojumu sniedzēju apmācību par minimālajām higiēnas prasībām, lai pakalpojumu sniedzēji un arī higiēnas prasību apmācītāji sagatavotos prasību izpildei, Projektā noteikts vismaz viena gadapārejas laiks. |
| 3. | Projekta izstrādē iesaistītās institūcijas un publiskas personas kapitālsabiedrības | 2014. gada sanāksmē Veselības ministrijā par Projektu piedalījās:  Hepatīta biedrība; Latvijas Apvienotā frizieru arodbiedrība;  Latvijas Kosmētiķu un kosmetologu asociācija; [Latvijas Manikīra un pedikīra speciālistu apvienība](http://www.viss.lv/?p=138567); Patērētāju tiesību aizsardzības centrs; Slimību profilakses un kontroles centrs; Inspekcija.  2016. gada sanāksmēs Veselības ministrijā un Veselības inspekcijā par Projektu piedalījās:  Slimību profilakses un kontroles centrs, Inspekcija, Latvijas Podologu biedrība, Latvijas Kosmētiķu un kosmetologu asociācija, Latvijas ārstniecības personu profesionālo organizāciju savienība, Biedrība "Latvijas skaistumkopšanas speciālistu asociācija", Latvijas Manikīra un pedikīra asociācija, Infekciju kontroles un sterilizācijas asociācija, Izglītības kvalitātes valsts dienests, Valsts izglītības satura centrs, Rīgas domes Interešu un pieaugušo neformālās izglītības programmu licencēšanas komisija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz fiziskām un juridiskām personām, kuras sniedz skaistumkopšanas pakalpojumus (Inspekcijas rīcībā uz 2017. gada jūniju ir paziņojumi no 2641 fiziskām personām un 931 juridiskām personām, kas sniedz skaistumkopšanas pakalpojumus), subjektiem, kuri apmāca skaistumkopšanas pakalpojumu sniedzējus minimālo higiēnas prasību jomā, Inspekciju. |
| 2. | Tiesiskā regulējuma ietekme uz tautsaimniecību un administratīvo slogu | Tiesību subjektam noteiktie pienākumi palielina administratīvo slogu, jo projektā noteikts, ka pakalpojuma sniedzējs izstrādā plānu aprīkojuma un darba piederumu tīrīšanai, dezinfekcijai un sterilizācijai. Kā arī noteikts, ka pakalpojuma sniedzējs regulāri nodrošina uzskaiti par daudzreizējās lietošanas darba piederumu dezinfekciju un sterilizāciju. Šīs darbības ir vērstas uz to, lai samazinātu riskus sabiedrības veselībai, kas ir primāri novēršami riski. Tiesību akts uzlabos skaistumkopšanas pakalpojumu drošumu sabiedrībai un mazinās infekciju izplatīšanos, samazinot infekciju transmisijas riskus. Ņemot vērā augstas transmisijas slimību izplatības rādītājus un to ietekmi uz veselības aprūpes budžetu un personu darba spējām, ieguvumi sabiedrības veselībai atsvērs plāna izstrādes un uzskaites veikšanas radīto administratīvo slogu.  Kā arī, lai sniegtu pakalpojumus, pakalpojumu sniedzējam ir nepieciešamas atbilstošas zināšanas par higiēnas prasībām pakalpojumu veikšanai, un gadījumos, ja pakalpojumu sniedzējam nebūs atbilstošas izglītības apliecinoša dokumenta (medicīniskās izglītības dokumenta, atbilstoša profesionālās izglītības vai kvalifikācijas dokumenta), būs jāapgūst apmācību programma par pakalpojuma sniegšanai noteiktajām minimālajām higiēnas prasībām, kas būs maksas pakalpojums un finansiāli ietekmēs pakalpojumu sniedzēju. |
| 3. | Administratīvo izmaksu monetārs novērtējums | - Pakalpojuma sniedzējs vienu reizi izstrādā plānu aprīkojuma un darba piederumu tīrīšanai, dezinfekcijai un sterilizācijai atbilstoši saviem pakalpojumu veidiem (friziera pakalpojumi, manikīrs, pedikīrs, skaistumkopšana) un to sniegšanai nepieciešamajiem darba piederumiem un aprīkojumam. Pakalpojumu klāsta paplašināšanās gadījumā plānu nepieciešams pārskatīt un papildināt. Lai atvieglotu plāna izstrādi, SPKC un Inspekcija sadarbībā ar Latvijas dezinfekcijas un sterilizācijas asociāciju, Latvijas manikīra un pedikīra asociāciju, Latvijas Kosmētiķu un kosmetologu asociāciju izstrādās vadlīnijas, lai sniegtu skaidrojumu par zema, vidēja un augsta riska dezinfekcijas līdzekļiem, kā arī par sterilu darba piederumu derīguma termiņa noteikšanu.  Pakalpojumu sniedzēja patērētais laiks plānam atkarīgs no sniegtajiem pakalpojumu veidiem, jo plānā jāuzskaita pakalpojumam nepieciešamie dezinficējamie, un/vai sterilizējamie darba piederumi un iekārtas atkarībā no inficēšanās pakāpes, to apstrādes regularitāte, darba izpildes veicēji un veikšanas vietas. Tā kā pakalpojumu veidi un instrumentu daudzums ir dažādi, plāna izstrādes laiks var būt variabls sākot no dažām stundām līdz vienai darba dienai, izmantojot pakalpojumu sniedzēja informāciju un informāciju, kas būs pieejama vadlīnijās.  Saskaņā ar Valsts ieņēmumu dienesta informāciju par darba vietām 2017. gada decembrī, atbilstoši profesiju klasifikatoram, vidējā stundas tarifa likme skaistumkopšanas jomas darbiniekam *(5142 Skaistumkopšanas un tai radniecīgu profesiju darbinieki)* ir 4,23 EUR.  C = (f x l) x (n x b) + \*  C = administratīvo izmaksu monetārs novērtējums;  f = prasības izpildei patērētie finanšu resursi jeb darba samaksa;  l = patērētais laiks izteikts stundās;  n = personu skaits, kam jāpilda informācijas prasība;  b = prasības biežums gada ietvaros;  \*Papildu izmaksas  Izmaksu aprēķins, lai izstrādātu plānu: C vienam pakalpojumu sniedzējam fiziskai vai juridiskai personai gadā = (4,23 EUR x 8h) x ((2641+931) x 1) = 33,84 x 3572 = 120 876,48 EUR (33,84 EUR vienam pakalpojumu sniedzējam).  -Pakalpojuma sniedzējs regulāri nodrošina uzskaiti par daudzreizējās lietošanas darba piederumu dezinfekciju un sterilizāciju. Vienas melnbaltas vienpusējas A4 lapas izdrukas cena (izdruku skaitam sākot no 1) ir no 0,05 – 0,075 EUR ar PVN.  Izmaksu aprēķins, lai ieviestu uzskaites žurnālu: C vienam pakalpojumu sniedzējam fiziskai vai juridiskai personai gadā: = (4,23 EUR x 1h) x ((2641+931) x 1) = 4,23 x 3572 + 0,075x5x3572 = 16 449,10 EUR (4,60 EUR vienam pakalpojumu sniedzējam).  -Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | -Apmācību programmas cenas būs atkarīgas no apmācību tirgus piedāvājuma un pieprasījuma, kā arī pakalpojumu sniedzēju skaits, kam nav atbilstošās izglītības nav zināms, tāpēc šobrīd apmācību izmaksas nav plānojamas.  -Attiecībā uz prasību nodrošināt augsta inficēšanās riska instrumentu un darba piederumu sterilizāciju, izmantojot tikai ūdens tvaika vai karstā gaisa sterilizāciju, nevis ultravioleto starojumu emitējošas iekārtas, norādāms, ka papildu izmaksas nav attiecināmas, jo saskaņā ar Preču un pakalpojumu drošuma likumu jau šobrīd pakalpojuma sniedzēja pienākums ir sniegt tikai drošu, cilvēka dzīvībai un veselībai nekaitīgu pakalpojumu, ko apzinīgi pakalpojumu sniedzēji jau nodrošina. Ultravioleto starojumu emitējošas iekārtas jau šobrīd nenodrošina sterilizācijas procesu. Prasība noteikta, lai ierobežotu nedrošu pakalpojumu sniegšanu, kā arī, lai patērētāji skaidrāk apzinātos savas tiesības pieprasīt drošākus pakalpojumus. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Jāveic grozījumi Ministru kabineta 2015. gada 14. aprīļa noteikumos Nr. 182 „Noteikumi par higiēnas prasībām tetovēšanas un pīrsinga pakalpojumu sniegšanai un speciālajām prasībām tetovēšanas līdzekļiem”, to IV. nodaļā, nosakot, ka ultravioletā starojuma iekārtas nav izmantojamas augsta inficēšanās riska piederumu sterilizācijai, jo neveic sterilizācijas funkciju. Kā arī noteikt aprīkojuma un darba piederumu iedalīšanu atbilstošu inficēšanās riskam, darba piederumu apstrādes plāna ietvaru. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izsludināšanas Valsts sekretāru sanāksmē informācija par Projektu tiks ievietota Veselības ministrijas mājas lapas sadaļā „Aktualitātes”. Pēc Projekta izstrādes paredzēts informāciju par prasībām skaistumkopšanas pakalpojumu sniegšanai, ievietot Veselības ministrijas un Inspekcijas mājas lapās, kā arī elektroniski izplatīt organizācijām un institūcijām, kas iesaistītas skaistumkopšanas darbinieku nodarbināšanā un apmācībā. |
| 2. | Sabiedrības līdzdalība projekta izstrādē | Projekta izstrādē piedalījās Hepatīta biedrība, Latvijas Apvienotā frizieru arodbiedrība, Latvijas Kosmētiķu un kosmetologu asociācija, [Latvijas Manikīra un pedikīra speciālistu apvienība](http://www.viss.lv/?p=138567), Patērētāju tiesību aizsardzības centrs, Slimību profilakses un kontroles centrs, Inspekcija, Latvijas Podologu biedrība, Latvijas ārstniecības personu profesionālo organizāciju savienība, Biedrība "Latvijas skaistumkopšanas speciālistu asociācija", Latvijas Manikīra un pedikīra asociācija, Infekciju kontroles un sterilizācijas asociācija, Izglītības kvalitātes valsts dienests, Valsts izglītības satura centrs, Rīgas domes Interešu un pieaugušo neformālās izglītības programmu licencēšanas komisija.  Projekts no 2017. gada 10. oktobra līdz 2017.gada 9. novembrim tika ievietots Veselības ministrijas tīmekļvietnē [www.vm.gov.lv](http://www.vm.gov.lv) sadaļā „Sabiedrības līdzdalība, Publiskā apspriešana”. |
| 3. | Sabiedrības līdzdalības rezultāti | Publiskās apspriešanas laikā par Projektu saņemti priekšlikumi no divām nevalstiskajām organizācijām, kas ņemti vērā vai daļēji ņemti vērā. Viens priekšlikums no Biedrības “Latvijas Podologu biedrība” noteikt, ka pakalpojumu sniegšanas vietā ir ne mazāk kā trīs darbam sagatavoti darba piederumu komplekti nav ņemts vērā, jo Projektā noteiktā prasība katrā darba vietā nodrošināt ne mazāk kā divus instrumentu komplektus neizslēdz iespēju sagatavot vairāk komplektus atbilstoši veicamo pakalpojumu specifikai. Kā arī Projekta 19. punktā noteikts, ka pakalpojumu sniegšanai atļauts izmantot tikai tādus darba piederumus, kas atbilst šo noteikumu prasībām un nerada kaitējumu cilvēka veselībai. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Inspekcija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros.  Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Inspekcija Projektā paredzētos pasākumus nodrošinās tai piešķirto valsts budžeta līdzekļu ietvaros. |

Veselības ministre                                  Anda Čakša

Vīza: Valsts sekretārs Aivars Lapiņš

Būmane 67876148

dace.bumane@vm.gov.lv

1. An evaluation of the infection control potential of a UV clinical podiatry unit. Journal of Foot and Ankle Research2014**7**:17. http://jfootankleres.biomedcentral.com/articles/10.1186/1757-1146-7-17 [↑](#footnote-ref-1)
2. Australia Northern Territory Government, Department of Health. Guidelines for Hairdressing, Beauty Therapy and Body Art 2014, 20.lpp. http://health.nt.gov.au/environmental\_health/legislation/index.aspx [↑](#footnote-ref-2)
3. Canada, Ministry of Health and Long-Term Care. Infection Prevention and Control Best Practices for Personal Services Settings, 2009. 23.lpp. <http://www.health.gov.on.ca/en/pro/programs/publichealth/oph_standards/docs/> pssp\_2008.pdf [↑](#footnote-ref-3)
4. Canada, British Columbia, Ministry of Health. Best Practice Guidelines for the Cleaning, Disinfection and Sterilization of Medical Devices in Health Authorities, 2007. 31.lpp. [↑](#footnote-ref-4)
5. https://www.ris.bka.gv.at/Dokument.wxe?Abfrage=BgblAuth&Dokumentnummer=BGBLA\_2008\_II\_262 [↑](#footnote-ref-5)
6. Lietuvos higienos norma HN 117:2007 „Grožio paslaugų sveikatos saugos reikalavimai“ [↑](#footnote-ref-6)
7. http://www.bzaek.de/fileadmin/PDFs/za/hygieneplan/hygieneleitfaden.pdf [↑](#footnote-ref-7)
8. http://www.krankenhaushygiene.de/pdfdata/empfehlung\_fusspflege.pdf [↑](#footnote-ref-8)
9. http://www.landkreis-wuerzburg.de/media/custom/1617\_377\_1.PDF?1337001633 [↑](#footnote-ref-9)
10. http://www.kitzingen.de/de/buergerservice/behoerdenwegweiser/fuehrer/gesundheitsamt/m\_26799 [↑](#footnote-ref-10)
11. http://mkk.de/cms/media/pdf/aemter\_1/gesundheitsamt/hygiene\_1/rahmenhygieneplaene/Tattoo.pdf [↑](#footnote-ref-11)